ສຫລ ໃຫ້ຄຳໝັ້ນສັນຍາ ຈະຊ່ວຍເຫຼືອ ຫວຽດນາມ ຊື້ກໍ່າປັ່ນລາດຕະເວນ ມູນຄ່າ 18 ລ້ານດອນລາ
​ທ່ານ Carter ໄດ້​ຮຽກຮ້ອງ​ໃຫ້​ ຍຸດຕິ​ການ​ຖົມ​ເກາະ​​ດອນ ​ໂດຍປະ​ເທດ​ທັງຫຼາຍ ຜູ້​ທີ່​ອ້າງ​ເອົາ​ກຳມະ​ສິດ ເຂດ​ນ້ຳ​ແດນ​ດິນ​ໃນ​ທະ​ເ​ລຈີນ​ໃຕ້.
ລັດຖະມົນຕີປ້ອງກັນ ສະຫະລັດ ທ່ານ Ashton Carter ໄດ້ ໃຫ້ຄຳໝັ້ນສັນຍາ ທີ່ຈະຊ່ວຍເຫຼືອຫວຽດນາມ ໃນການຊື້ເຮືອ ລາດຕະເວນຂອງໜ່ວຍທະຫານຍາມຝັ່ງ ທີ່ຜະລິດໂດຍສະຫະລັດ ມູນຄ່າ 18 ລ້ານດອນລາ ເພື່ອປັບປຸງຄວາມອາດສາມາດຕ່າງໆ ໃນການປ້ອງກັນທາງທະເລ ຂອງຫວຽດນາມ ທ່ານ Carter ພວມຢູ່ໃນປະເທດ ທີ່ເປັນຄອມມິວນິສ ເພື່ອເສີມ ຂະຫຍາຍສາຍສຳພັນທາງດ້ານທະຫານ ສ່ວນນຶ່ງຂອງຄວາມ ພະຍາຍາມດັ່ງກ່າວ ກໍຄືການລົງນາມຮ່ວມກັນ ລະຫວ່າງ ທ່ານ Carter ແລະ ຄູ່ຕຳແໜ່ງຝ່າຍຫວຽດນາມ ໃນ  ສະບັບນຶ່ງ ເມື່ອວັນຈັນມື້ນີ້ ເພື່ອເປັນແນວທາງໄປສູ່ ການຂະຫຍາຍ ການຮ່ວມມືສອງຝ່າຍ ຊຶ່ງລວມທັງ ເລື້ອງທີ່ສະຫະລັດ ຈະໃຫ້ການຊ່ວຍ ເຫຼືອຫວຽດນາມ ເພື່ອກຽມຄວາມພ້ອມ ການມີສ່ວນຮ່ວມ ໃນພາລະກິດຮັກສາສັນຕິພາບ ຕ່າງໆ ຂອງອົງການສະຫະປະຊາຊາດ ຢູ່ທີ່ຖານທັບຂອງກອງທັບເຮືອ ໃນເມືອງທ່າ Haiphong ທ່ານ Carter ໄດ້ທ່ຽວສັງເກດ ເຮືອລາດຕາເວນລຳນຶ່ງ ທີ່ຖືກເຮືອກຳປັ່ນຂອງຈີນ ແລ່ນຕຳ ແລະໄດ້ຮັບຄວາມເສຍຫາຍ ໃນລະຫວ່າງການປະເຊີນໜ້າກັນ ເມື່ອປີກາຍນີ້ ຢູ່ໃນເຂດທະເລຈີນໃຕ້ ທີ່ຫວຽດນາມ ອ້າງເອົາກຳມະສິດນັ້ນ ເມື່ອຕອນຕົ້ນໆຂອງການເດີນທາງຢ້ຽມຢາມຂົງເຂດເອເຊຍປາຊີຟິກ ໄລຍະ 11 ມື້ ຂອງ ທ່ານ Carter ນັ້ນ ທ່ານໄດ້ຮຽກຮ້ອງໃຫ້ ຍຸດຕິການຖົມເກາະຖົມດອນ ໂດຍປະເທດ ທັງຫຼາຍ ຜູ້ທີ່ອ້າງເອົາກຳມະສິດ ຢູ່ເຂດນ້ຳແດນດິນໃນທະເລຈີນໃຕ້ ທ່ານກ່າວວ່າ ສະຫະລັດ ຄັດຄ້ານຕໍ່ການເຮັດໃຫ້ເປັນເຂດທະຫານ ແລະ ການສ້າງຄວາມເຄັ່ງຕຶງ ຢູ່ໃນ ຂົງເຂດ ຫວຽດນາມ ແມ່ນລວມຢູ່ໃນບັນດາປະເທດຕ່າງໆ ທີ່ມີໂຄງການຖົມເກາະຢູ່ໃນທະເລຈີນໃຕ້ ຈີນມີໂຄງການຖົມເກາະທີ່ໃຫຍ່ທີ່ສຸດ ທີ່ກຳລັງດຳເນີນການຢູ່ ຊຶ່ງໄດ້ເພີ່ມຄວາມເຄັ່ງຕຶງໃນຂົງເຂດ ທ່າມກາງຄວາມກັງວົນຕ່າງໆ ຂອງການເຮັດໃຫ້ເປັນເຂດທະຫານນັ້ນ